
ΠΛΕΟΝΕΚΤΗΜΑΤΑ ΤΗΣ ΨΗΦΙΑΚΗΣ ΜΑΣΤΟΓΡΑΦΙΑΣ 

ΣΥΓΚΡΙΤΙΚΑ ΜΕ ΤΗΝ ΑΝΑΛΟΓΙΚΗ

Η βασική διαφοροποίηση του αναλογικού από τον ψηφιακό μαστογράφο, είναι ότι στον πρώτο η ενέργεια των ακτίνων Χ μετατρέπεται μέσω χημικής διεργασίας των φιλμ σε εικόνα, ενώ στον δεύτερο μέσω ειδικού ανιχνευτή σε ψηφιακό σήμα .

Η παραπάνω διαφορά έχει σαν αποτέλεσμα σημαντικά πλεονεκτήματα της ψηφιακής μαστογραφίας συγκριτικά με την αναλογική.

Το σπουδαιότερο πλεονέκτημα της ψηφιακής μαστογραφίας είναι η μικρότερη απαιτούμενη δόση ακτινοβόλησης κατά 20-30% συγκριτικά με την αναλογική μαστογραφία και αποκτά ακόμα μεγαλύτερη σημασία, αν αναλογιστούμε πως η μαστογραφία είναι μια εξέταση που επαναλαμβάνεται κάθε 1-2 έτη, για μεγάλο χρονικό διάστημα στη ζωή κάθε γυναίκας.

Σημαντικά πλεονεκτήματα της ψηφιακής μαστογραφίας αποτελούν η μικρότερη διάρκεια της εξέτασης, αφού δεν υπάρχει η χρονοβόρος διαδικασία της εμφάνισης των φιλμ καθώς και η μικρότερη συμπίεση των μαστών κατά 5-10%.

Οι σύγχρονοι ψηφιακοί μαστογράφοι έχουν την δυνατότητα να λαμβάνουν υψηλής ανάλυσης εικόνες που αυξάνουν την διαγνωστική ακρίβεια στην ανάδειξη πρόδρομων σημείων κακοήθειας όπως οι μικροαποτιτανώσεις ,ενώ ταυτόχρονα διαχωρίζουν με μεγαλύτερη ακρίβεια επιπρόσθετες σκιάσεις σε πυκνούς αδενικούς μαστούς γεγονός σημαντικό σε γυναίκες ηλικίας μικρότερης των 50 ετών, αλλά και σε μεγαλύτερες γυναίκες με πυκνούς μαστούς.

Η ψηφιακά παραγόμενη εικόνα στα σύγχρονα συστήματα ψηφιακής μαστογραφίας μπορεί να επεξεργαστεί περαιτέρω, να μεγενθυθεί, να αποθηκευτεί ,να ανακληθεί από το αρχείο για σύγκριση, να μεταδοθεί άμεσα στον ακτινοδιαγνωστή αλλά και στον κλινικό ιατρό, ενώ μπορεί επίσης να αξιολογηθεί από υπολογιστικά υποβοηθούμενο σύστημα διάγνωσης CAD, το οποίο την συγκρίνει με τεράστιες βάσεις δεδομένων παγκόσμιας αναφοράς, αξιολογεί και υποδεικνύει τυχόν ύποπτες για κακοήθεια περιοχές αποτελώντας έτσι ένα σημαντικό βοήθημα στην σωστή και έγκαιρη διάγνωση.

Η ψηφιακή μαστογραφία επίσης αποτελεί μία φιλικότερη προς το περιβάλλον εξέταση λόγω της μικρότερης χρησιμοποιούμενης ενέργειας, της μείωσης άσκοπων επαναλήψεων και της μη χρησιμοποίησης των χημικών εμφάνισης και στερέωσης των αναλογικών φιλμ.

Είναι επίσης σημαντικό να μην συγχέονται οι ψηφιακοί μαστογράφοι με τους ψηφιοποιητές ( CR )οι οποίοι συνεργάζονται με αναλογικούς μαστογράφους μέσω ψηφιακών κασετών που τοποθετούνται σε Laser σαρωτές για ανάγνωση, με αποτέλεσμα απώλεια στην ποιότητα της εικόνας.

Τέλος θα πρέπει να τονιστεί η συνεχής προσπάθεια εξέλιξης και βελτίωσης των ψηφιακών μαστογράφων από τις  κατασκευάστριες εταιρείες που ωφελεί άμεσα τις εξεταζόμενες, μέσω αναβαθμίσεων των λειτουργικών συστημάτων των ψηφιακών μαστογράφων, είτε ενσωματώνοντας νέες τεχνολογίες όπως η φασματική ανάλυση και η τομοσύνθεση, ενώ η εξέλιξη των αναλογικών μαστογράφων έχει εγκαταλειφθεί.

Θεωρώ σημαντικό βοήθημα στη διαγνωστική προσέγγιση των παθήσεων του μαστού, την τοποθέτηση στο ταμείο μας ενός εκ των πλέον σύγχρονων ψηφιακών μαστογράφων του SECTRA MicroDose L30, ο οποίος διαθέτει υψηλότατη ανάλυση ψηφιακού ανιχνευτή συνδυαζόμενη με τη μικρότερη δόση  ακτινοβόλησης, συγκρινόμενος με άλλα ψηφιακά συστήματα μαστογραφίας.

